《时升咏雪效前人体尽禁比类颜色等字率予同赋》
宋代·郭印

丰年真可必，时雪降今冬。
飞霰纷纷集，同云羃羃重。
炉深添炽炭，寺远隔疏钟。
先压窗前竹，难分岭上松。
画楼欺酒力，幽径灭樵踪。
蓑笠看渔父，锄犁慰老农。
穿檐寒正苦，布野润宜浓。
梁苑思重赋，袁门想半封。
龙沙犹张王，虎士莫骄慵。
吾土端无恙，天公久见容。

作者简介：宋成都双流人，字信可，晚号亦乐居士。郭绛子。徽宗政和进士。累任铜梁、仁寿等县令。高宗绍兴十八年，以任永康军通判时牒试避亲、举人不当降一官。终部刺史。与秦桧有庠序旧，绝不与通，家居十八年。性嗜水竹。工诗，与蒲大受、冯时行、何耕道为诗友。有《云溪集》。